"...אל תסתכל בקערה אם יש בה בשר ודגים,

*אם אין בה בשר ודגים,*

*אלא הסתכל בשמחה שבין קערה לקערה..."*

*ש"י עגנון, "תמול שלשום"*

## שִׁירִיפּוּי‏

|  |  |
| --- | --- |
| אֲנִי מַגְדִּילָה לִבְּכֶם בְּשִׁיר.אֲנִי מַכְתִּירָה אֶתְכֶם בְּשִׁיר.אֲנִי מַשְׁקִיטָה אֶתְכֶם בְּשִׁיר. אֲנִי מַצִּיתָה דִּמְיוֹנְכֶם בְּשִׁיר. אֲנִי מַעֲמִיקָה דַּעְתְּכֶם בְּשִׁיר.אֲנִי מְנִיקָה אֶתְכֶם בְּשִׁיר. אֲנִי מִשְׁתּוֹקֶקֶת אֲלֵיכֶם בְּשִׁיר.אֲנִי מַרְעִיפָה עֲלֵיכֶם בְּשִׁיר. אֲנִי מְחַמֶּמֶת יְצוּעֲכֶם בְּשִׁיר. ‏אֲנִי מַרְוָה אֶתְכֶם בְּשִׁיר. אֲנִי מְמוֹסֶסֶת אֶתְכֶם בְּשִׁיר.  | אֲנִי חוֹבֶשֶׁת פִּצְעֲכֶם בְּשִׁיר.‏אֲנִי מְבָרֶכֶת אֶתְכֶם בְּשִׁיר.‏אֲנִי מְקַדֶּשֶׁת אֶתְכֶם בְּשִׁיר.‏אֲנִי מַתְמִירָה אֶתְכֶם בְּשִׁיר.‏אֲנִי זוֹרֶמֶת בְּתוֹדַעְתְּכֶם בְּשִׁיר.אֲנִי מְעַרְסֶלֶת אֶתְכֶם בְּשִׁיר.‏אֲנִי מַמְתִּיקָה אֶתְכֶם בְּשִׁיר.‏אֲנִי מְעַנֶּגֶת אֶתְכֶם בְּשִׁיר.‏אֲנִי עוֹטֶפֶת גּוּפְכֶם בְּשִׁיר.‏אֲנִי מַשְׂבִּיעָה אֶתְכֶם בְּשִׁיר.‏אֲנִי מְרַפְּאָה אֶתְכֶם בְּשִׁיר.‏ |

אֲנִי שִׁירִיפּוּי‏

נְשֹׁם! נִשְׁמִי

*"הֱיֵה נָא טוֹב אֵלַי! הַלַּיְלָה כֹּה אָרֹךְ...‏*

*הֱיֵה לִי אוֹר מְעַט, הֱיֵה שִׂמְחַת פִּתְאוֹם..."‏*

רחל המשוררת

אם איש לא אוהבך, בואי אלי!

אִם זָקַנְתְּ פֶּתַע וְעֵינַיִךְ אוֹר עֲשָׁשִׁיּוֹת.

אִם לִבֵּךְ מִתְקַנֵּא בַּנֶּאֱהָבִים. ‏

מֵצִיץ בָּאוֹהֲבִים. מִתְקַנֵּא בַּנְּעִימִים.‏

אִם אָזְנַיִךְ מִתְגַּעְגְּעוֹת לִשְׂפַת סִתְרֵי אַהֲבָה.‏

טַעֲמָהּ. רֵיחָהּ.‏

אִם צְחוֹקָם מֵעִיר בָּךְ פֶּתַע פַּחַד מְזִמּוֹת.‏

אִם אָשְׁרָם מַכְמִיר לִבֵּךְ וְאֵין אִישׁ אוֹמֵר לָךְ.

דְּעִי,‏

אֵין סוֹד בָּאַהֲבָה וְלֹא מְזִמָּה

אֵין שַׁעַר נָעוּל וְלֹא גָּדֵר גְּבוֹהָה.‏

בּוֹאִי!

אַזְכִּיר לָךְ מְתִיקוּתָהּ ‏

אִם אַךְ תַּחְסִירִי פְּחָדַיִךְ ‏

לְהַרְחִיק מִמִּדְבַּר דְּמָמָה.‏

וּתְהִי פֶּתַע צְעִירָה מִסְתַּעֶרֶת

וּתְהִי פֶּתַע מְצִלָּה וְשׁוֹפַעַת ‏

וְכָל גֵּאוּת הָאַהֲבָה

תִּשְׁטֹף אוֹתָךְ אוֹקְיָנוֹס חַיִּים.‏

וּבְבֹקֶר גֶּשֶׁם רִאשׁוֹן מְצֻחְצָח ‏

יַעֲמֹד בְּפֶתַח הַלֵּב אִישׁ,‏

יַאֲזִין לְנַהֲמַת הַלֵּב הַכָּמֵהַּ לוֹמַר לָךְ ‏

מִלִּים כֹּה פְּשׁוּטוֹת:‏

"אֲנִי אוֹהֵב אוֹתָךְ."

נִשְׁמִי! נְשֹׁם!‏

*‏"יֵשׁ מְשׁוֹרְרִים שֶׁהֵם תַּחְבֹּשֶׁת.‏*

*וְהַמִּלִּים אַנְטִיבְּיוֹטִיקָה הַנִּמְרַחַת תַּחְתֶּיהָ*

*כְּצִפּוֹרֵי מֶטָפוֹרָה עַל שְׂרִיטַת הַנֶּצַח בְּמַרְפֵּק הַשִּׁירָה."‏*

*רוני סומק*

## אתה המשורר המרפא

אַתָּה הַמְּשׁוֹרֵר הַמְּרַפֵּא

נוֹשֵׁף קִסְמֵי מִלִּים עַל פִּצְעֵי אָהוּב.‏

אַתָּה הַמְּשׁוֹרֵר, שֶׁאִמּוֹ הֵנִיחָה לִמְרַאֲשׁוֹתָיו ‏

חָלָב חַם מָתוֹק וְיָצְאָה לַעֲמַל יוֹמָהּ.‏

אַתָּה הַמְּשׁוֹרֵר הַמְּרַפֵּא. ‏

בְּמִלִּים בֶּחָלָב בְּצִפּוֹרִים.

מוֹתִיר תַּנְחוּמִים

וְתוֹחֶלֶת עֲדִינָה לִימֵי דִּמְעָה ‏

לְשׁוֹרֵר אֶת כָּל הַיָּמִים.‏

נְשֹׁם! נִשְׁמִי!‏

*"נשאתי את ראשי לשמים, אל השמש,*

 *אל הכוכבים ושמתי פיסה קטנה מאהבתי בכל כוכב,*

 *בירח, בשמש - והם השיבו לי אהבה."*

 *דון מיגל רואיס, "ארבע ההסכמות"*

## כמו לתקן ברז ולתקן את הלב

פִּתְאוֹם כְּאֵב לְרַפֵּא, בְּדִיּוּק כְּשֶׁצְּרִיכָה אַתְּ לַעֲשׂוֹת ‏לְבֵיתֵךְ

פִּתְאוֹם כְּאֵב לְרַפֵּא בְּדִיּוּק שֶׁאָמַרְתְּ

לְרַפֵּד יָצוּעַ בָּךְ, לַיַּלְדָּה בָּךְ שֶׁזָּנַחְתְּ.‏

פִּתְאוֹם כְּאֵב לְרַפֵּא כְּשֶׁעִתּוֹתַיִךְ בְּיָדַיִךְ

לָשִׁיר לָךְ אֶת שִׁירַת הָאֲנִי.‏

וְאָז בָּא הַכְּאֵב וְטָרַף.‏

עַל כֵּן

עֲשִׂי אוֹתוֹ רִפּוּי

עֲשִׂי לַכְּאֵב רִפּוּי - בְּהִפּוּךְ,

כְּמוֹ לִכְתֹּב בְּיָדֵךְ הַהוֹפְכִית

כְּמוֹ לְהַחְלִיף כִּוּוּן וּרְחוֹב

כְּמוֹ לְדַבֵּר שְׂפַת אֵם זָרָה

כְּמוֹ לָלוּן בַּשָּׂדֶה מוּל יָרֵחַ אָדֹם

כְּמוֹ לְהַלֵּךְ עַל גְּחוֹנֵךְ

כְּמוֹ לְתַקֵּן בֶּרֶז וּלְתַקֵּן אֶת הַלֵּב.

נִשְׁמִי! נְשֹׁם!‏

*"אימי אמרה לי: 'אם תגדל להיות חייל תהפוך לגנרל,*

*אם תגדל להיות נזיר, תהפוך לאפיפיור.'*

*במקום זאת, גדלתי להיות צייר והפכתי לפיקאסו."*

פאבלו פיקאסו

## נולדת להדהים

אַתָּה מַכִּיר אֶת הַחֲלוֹם. אַתָּה יוֹדֵעַ אֶת שֶׁתִּהְיֶה ‏
הַיְּדִיעָה נִצְרְבָה בְּךָ עוֹד מֵרֶחֶם.

נוֹלַדְתָּ לְהַדְהִים.‏

אַל תָּנִיחַ לְאִישׁ לִפְרֹק מִמְּךָ ‏‏‏‏שִׁפְעַת כִּשָּׁרוֹן. ‏
אַל תָּנִיחַ לְאִישׁ לַחְמֹס מִמְּךָ אֶת מַתְּנוֹת הַיְּקוּם. ‏
אַל תָּנִיחַ לְאִישׁ לַעֲשׂוֹתְךָ חֲוָיָה אֱנוֹשִׁית מִזְדַּמֶּנֶת.

 ‏

נוֹלַדְתָּ לְהַדְהִים. ‏

נְשֹׁם! נִשְׁמִי! ‏

*"עָלֶיךָ לִשְׁבֹּר אֶת לִבְּךָ*

*‏ שׁוּב וָשׁוּב עַד שֶׁהוּא יִפָּתַח."‏*

*ג'לאל א-דין רומי*

## פצעי אהבה ירפאו אהבה

כְּמוֹ דַּעַת יָגוֹן וְהִתְיַסְּרוּתוֹ

תֵּדַע אַהֲבָה בְּעָצְמָתָהּ. תֵּדַע חֶדְוָתָהּ.‏

בְּיָדְךָ הַגּוֹרָל.‏

וְאִם יִפָּתַח הַלֵּב סְדָקִים, שְׁבָרִים וְשׁוֹפָרוֹת,

אַתָּה הַשּׁוֹבֵר וְאַתָּה הַמְּאַחֶה,‏

כְּמוֹ פַּסָּל הָאוֹחֵז בַּחֹמֶר, חוֹצֵב עַד שִׁדְרָתוֹ. ‏

בְּיָדְךָ הַגּוֹרָל.‏

שֶׁאִם לֹא כָּךְ, אֱהֹב כְּמוֹ מַיִם אַדִּירִים ‏

וּרְאֵה כֵּיצַד פִּצְעֵי אַהֲבָה יְרַפְּאוּ אַהֲבָה. ‏

נְשֹׁם! נִשְׁמִי!‏

*"נר אלוהים נשמת אדם -*

*חפשו בנשמותיכם..."*

*מיכה יוסף ברדיצ'בסקי*

## תיקון

אִלּוּ הָיוּ הָעוֹבְרִים עַל פְּנֵי הָעֵשֶׂב הַצּוֹמֵחַ לְאִטּוֹ,‏

שׁוֹמְעִים אֶת צְמִיחָתוֹ.‏

אִלּוּ הָיוּ הַגְּבָרִים קַשּׁוּבִים לְאִשָּׁה מִתְעוֹרֶרֶת,‏

שׁוֹמְעִים אֶת אֶנְקָתָהּ.‏

אִלּוּ הָיָה חַי הַמֵּת, לֹא הָיָה דָּם בָּרְחוֹבוֹת. ‏

אִלּוּ הָיְתָה אִמָּהּ לְצִדָּהּ,‏

לֹא הָיְתָה צַעֲקַת הַיַּלְדָּה מִתְגַּלְגֶּלֶת בָּעוֹלָם. ‏

עֲשׂוּ שֶׁיִּתְקֹן עוֹלָם.‏

עֲשׂוּ אוֹתוֹ בְּחֶסֶד. ‏

נְשֹׁם! נִשְׁמִי!‏

*‏"אֲנִי חוֹשֵׁב עַל עַצְבוּת הַבְּגָדִים וְהָרָהִיטִים
‏ וְעַל גַּעְגּוּעֵיהֶם לִחְיוֹת בְּחַדְרֵי בְּנֵי אָדָם וְלָחוּשׁ אֶת חֹם גּוּפָם..."‏*

*יהודה עמיחי*

## בלב חפץ. בלב מתגעגע

בַּחֲדָרִים נִפְרָשִׂים חֲפָצִים ‏

וְהַלֵּב נֶאֱנָק תַּחַת רִצְפַּת הַבַּיִת

מִתְעַנֶּה תַּחַת כֹּבֶד הַדְּבָרִים

וּמִבְצָרֵינוּ מִסְתּוֹר הֲבָלִים.‏

וְנִדְמֶה כִּי אֵלֶּה הַחַיִּים וְאֵלֶּה הַזִּכְרוֹנוֹת

וְאֵלֶּה הָרְמָזִים לֶעָתִיד לְהִתְרַחֵשׁ.‏

חַיִּים הוֹפְכִים שְׁטִיחִים ‏גַּעְגּוּעַ הוֹפֵךְ שִׁדָּה

כְּמִיהָה לִזְכוּכִית וְחֶרֶס

וְזִכָּרוֹן אַךְ תַּצְלוּם מַצְהִיב, ‏

עֲלֵיהֶם מִשְׁתַּקְּפִים לְרֶגַע פְּנֵי אֲהוּבִים.‏

וְכָל דָּבָר אֵין חֵפֶץ בּוֹ, נִשְׁבָּר אוֹ מִתְבַּלֶּה,

הוֹפֵךְ מִשְׁכָּן לְטֶרְמִיט רָעֵב.‏

לֹא עוֹד!‏

בְּמוֹעֵד וְזִכָּרוֹן לְהַלֵּל ‏

נַהֲפֹךְ גַּעְגּוּעַ לְרוּחָם הַמִּתְבּוֹנֶנֶת מֵעַל.‏

נִכְסֹף לָאֲהוּבִים ‏

לַעֲשׂוֹתָם אֲנָשִׁים צְנוּעֵי חֲפָצִים. ‏

אַךְ לִבָּם לֵב חָפֵץ. ‏מִתְגַּעְגֵּעַ.‏

נְשֹׁם! נִשְׁמִי!‏